فى العصور الوسطى و عصر النهضه الاصح انه يتشار لايطاليا كجمهوريات مش كدوله واحده. ايطاليا بالشكل المعروف النهارده ماكانتش موجوده لغاية نص القرن تسعتاشر بعد ما اتوحدت الجمهوريات الايطاليه مع ممالك بيدمونت و سردينيا. المدن الطليانيه الكبيره فى العصور الوسطى كانو موانى، جنوه و فنيسيا و بيزا و امالفى. الموانى دى كانت عايشه على التجاره مع بيزنطه و شرق و جنوب البحر المتوسط.